**Şcoala Gimnazială “Ion Creangă” Tg. Frumos**

**Acordarea burselor de merit**

Bursele de merit se acordă pentru minimum 30% din elevii din fiecare clasă de gimnaziu după cum urmează:

a**) 30% din elevii din fiecare clasă** de gimnaziu, mai puțin elevii din clasa a V-a, în ordinea descrescătoare a mediilor generale anuale; în situația în care prin aplicarea procentului de 30% nu sunt cuprinși **toți elevii cu medii generale anuale mai mari sau egale cu 9,50**, lista va fi extinsă pentru a-i cuprinde și pe aceștia;

b) **30% din elevii fiecărei clase a V-a** dintr-o unitate de învățământ preuniversitar, în ordinea descrescătoare a mediilor calculate ca medie aritmetică, având două zecimale, fără rotunjire, a **notelor obținute de elevi pe parcursul primelor două intervale de învățare din anul școlar în curs**; în situația în care prin aplicarea procentului de 30% nu sunt cuprinși **toți elevii cu medii mai mari sau egale cu 9,50**, lista va fi extinsă pentru a-i cuprinde și pe aceștia. Listele cu elevii din clasa a V-a beneficiari ai bursei de merit se stabilesc în luna ianuarie a anului calendaristic următor anului în care se obțin rezultatele școlare menționate și se plătesc începând cu luna februarie, pentru drepturile aferente lunii ianuarie, până la sfârșitul anului școlar.

c) elevilor care au obținut **premiile I, II sau III la etapele județene ale olimpiadelor școlare** recunoscute de Ministerul Educației, conform calendarelor competiționale aprobate prin ordin de ministru, precum și elevilor care fac parte din loturile restrânse de pregătire pentru participarea la olimpiadele internaționale;

d) elevilor care au obținut **premiul I la etapele naționale ale concursurilor școlare și extrașcolare** recunoscute și finanțate de Ministerul Educației, conform calendarelor competiționale aprobate prin ordin de ministru;

e) elevilor care au obținut **premiul I la etapele naționale ale concursurilor școlare și extrașcolare** recunoscute de Ministerul Educației, fără finanțare, conform calendarelor competiționale aprobate prin ordin de ministru;

f) elevilor care au obținut **medalii de aur la campionatele naționale organizate de federațiile sportive naționale în sporturi olimpice**.

 Bursele de merit menţionate la punctele c, d, e, f, care au la bază rezultatele obținute atestate prin documente școlare, respectiv prin copii de pe diplomele obținute la competiții, certificate pentru conformitate cu originalul la nivelul unității de învățământ, se acordă elevilor pe baza unei **cereri depuse de părinte**/reprezentantul legal/elevul **major în primele 25 de zile calendaristice de la începerea cursurilor anului școlar** sau în termen de **15 zile calendaristice** de la data obținerii premiului pentru elevii din **clasa a VIII-a.**

În cazul în care în clasă există unul sau mai mulți elevi cu media generală anuală/media notelor egală cu a celui de pe ultima poziție din lista beneficiarilor de burse de merit lista de beneficiari va fi extinsă pentru a-i cuprinde pe toți cei cu medii egale.

În numărul beneficiarilor de bursă de merit nu vor fi cuprinși beneficiarii burselor de excelență olimpică I și II.

Pot primi bursă de merit **doar elevii promovați la toate disciplinele și care au obținut media 10 la purtare**, la finalul cursurilor din anul școlar anterior, în condițiile Legii învățământului preuniversitar nr. 198/2023, cu modificările ulterioare.

Bursele de merit **se acordă elevilor pe baza rezultatelor obținute la propunerea dirigintelui**, nefiind condiționate de depunerea unei cereri în acest sens. Profesorul diriginte va înainta la secretariatul unității de învățământ lista cu elevii propuși pentru bursa de merit pe baza mediei generale, **în primele 25 de zile calendaristice de la începerea cursurilor anului școlar**, iar pentru **elevii de clasa a V-a, în primele 15 zile calendaristice ale lunii ianuarie**.

.